*APSTIPRINĀTS*

*Vidzemes Augstskolas Padomē*

*2022.gada 1.aprīlī, lēmums Nr.3/2.1*

*ar grozījumiem 2022.gada 5.jūlija Padomes sēdē, lēmums Nr.9/1.1*

**Vidzemes Augstskolas rektora vēlēšanu nolikums**

1. Vidzemes Augstskolas (turpmāk – ViA) rektora vēlēšanu nolikums (turpmāk – Nolikums) nosaka, kā tiek izvirzīti kandidāti un ievēlēts ViA rektors.
2. Nolikumu, tā papildinājumus vai grozījumus apstiprina ViA Padome.
3. Rektors ir ViA augstākā amatpersona, kas īsteno ViA vispārējo administratīvo vadību un bez īpaša pilnvarojuma pārstāv ViA.
4. Rektora kompetence ir noteikta ViA Satversmē un Augstskolu likumā.
5. ViA rektora amata kandidātus atklāta starptautiska konkursa rezultātā izraugās ViA Padome un ievēlē ViA Satversmes sapulce. Konkurss tiek organizēts divās kārtās.
6. Uz rektora amata vietu var kandidēt ikviena persona, kura atbilst Nolikuma 10.punktā izvirzītajām rektora amata prasībām.
7. Kārtējās ViA rektora vēlēšanas ViA Padome organizē ne vēlāk kā sešus mēnešus pirms rektora pilnvaru termiņa beigām. Šis termiņš neattiecas uz 2022.gada ViA rektora amata konkursu.
8. Sludinājums par konkursu uz ViA rektora amata vietu latviešu un angļu valodā tiek ievietots ViA oficiālajā mājas lapā [*www.va.lv*,](http://www.va.lv) oficiālajā vietnē “Latvijas Vēstnesis”, *euraxess.ec.europa.eu*, u.c. platformās pēc ViA Padomes ieskatiem.
9. Rektora amata pretendentu pieteikšanās notiek ne ilgāk kā divu mēnešu laikā pēc konkursa sludinājuma publicēšanas “Latvijas Vēstnesī”.
10. Uz rektora amatu var kandidēt persona:
	1. kurai ir zinātnes doktora grāds;
	2. pieredze un sasniegumi zinātnē;
	3. pieredze un sasniegumi augstākās izglītības vai inovāciju jomā;
	4. darba pieredze vadošā amatā;
	5. darba pieredze starptautiskā vidē;
	6. nevainojama reputācija.
11. Piesakoties konkursa 1.kārtai, rektora amata kandidāts ViA Padomei iesniedz:
	1. motivācijas vēstuli, iekļaujot informāciju par atbilstību 10.punktā izvirzītajiem kritērijiem, t.sk. apliecinājumu par nevainojamu reputāciju, kā arī tēžu formā – redzējumu par ViA stratēģisko attīstību;
	2. izglītību, akadēmisko un zinātnisko kvalifikāciju apliecinošus dokumentus;
	3. dzīves gājuma aprakstu (CV), iekļaujot zinātnisko publikāciju un monogrāfiju sarakstu vai citus apliecinājumus par darbību zinātnes, augstākās izglītības vai inovāciju jomā.
12. ViA Padome 10 (desmit) darba dienu laikā kopš pieteikšanās termiņa beigām:
	1. izvērtē pretendentu un iesniegto dokumentu atbilstību Nolikuma 10.punktam un 11.punktam;
	2. atlasa nolikumam apbilstošus pretendentus, novērtē to redzējumu par ViA stratēģisko attīstību skalā no 1 līdz 5 un virza ne vairāk kā 5 (piecus) visaugstāko vidējo vērtējumu ieguvušos pretendentus uz konkursa 2.kārtu, par katru no kandidātiem pieņemot 2 (divus) lēmumus:
		1. pretendents *Vārds Uzvārds* *izturējis/nav izturējis* konkursa 1.kārtu;
		2. pretendents *Vārds Uzvārds* *tiek virzīts/netiek virzīts* uz konkursa 2.kārtu.
13. Konkursa 2.kārtai izvirzītie pretendenti divu nedēļu laikā sagatavo izvērstu redzējumu par ViA stratēģisko attīstību šādās jomās: (i) studiju kvalitāte un attīstība, t.sk. akadēmiskā personāla motivēšana un kvalifikācijas celšana, līdzsvars starp akadēmiskajām zināšanām un praksi; (ii) fundamentālā zinātne, t.sk. publikāciju veicināšana starptautiskos recenzējamos žurnālos, patenti, infrastruktūras nodrošināšana ViA zinātniekiem, doktorantūras attīstīšana; (iii) lietišķā zinātne, t.sk. sadarbība ar politikas veidotājiem un nozarēm, fundamentālās zinātnes atklājumu pielietošana praksē, dažāda līmeņa studentu iesaiste pielietojamajā zinātnē; (iv) starptautiskā sadarbība, t.sk. sekmējot ViA stratēģisko partnerību Eiropas Universitātes iniciatīvas konsorcija ietvaros, starptautiskā tīklošanās, finansējuma piesaiste starptautiskos konkursos, docēšanas un zinātnes starptautiskā orientācija; (v) finansiālās ilgtspējas nodrošināšana, t.sk. finansējuma piesaistīšana ViA; (vi) ViA reputācijas attīstīšana, t.sk. darbs ar dažādām sabiedrības grupām, sadarbība ar ViA absolventiem; (vii) studentu skaita pieaugums un kvalitātes un motivācijas uzlabošanās augstskolā. Gatavojot redzējumu par ViA stratēģisko attīstību, ViA Padome nodrošina pretendentiem iespēju tikties un intervēt ViA darbiniekus.
	1. Pretendenti savu redzējumu prezentē ViA Padomei, kas to novērtē skalā no 1 līdz 5 (60% no otrās kārtas vērtējuma), un ViA Senāta priekšsēdētājam un ViA Satversmes sapulces priekšsēdētājam;
	2. Intervējot izvirzītos kandidātus, ViA Padome skalā no 1 līdz 5 novērtē kandidātu: a) vadības prasmes (15% no otrās kārtas vērtējuma), b) komunikācijas prasmes (15% no otrās kārtas vērtējuma) un c) finanšu vadības prasmes (10% no otrās kārtas vērtējuma).
14. ViA Padome vienu vai vairākus visaugstāko vērtējumu ieguvušos pretendentus virza rektora vēlēšanām Satversmes sapulcē, par katru no kandidātiem pieņemot 2 (divus) lēmumus:
	1. pretendents *Vārds Uzvārds* *izturējis/nav izturējis* konkursa 2.kārtu;
	2. pretendents *Vārds Uzvārds* *tiek izraudzīts/ netiek izraudzīts un tiek virzīts/netiek virzīts* ievēlēšanai ViA Satversmes sapulcē.
15. ViA Padome kopā ar Satversmes sapulces priekšsēdētāju organizē viena vai vairāku visaugstāko vērtējumu ieguvušo pretendentu tikšanos ar ViA personālu un studentiem.
16. Ne vēlāk kā vienu mēnesi pēc atlases otrās kārtas noslēguma tiek sasaukta Satversmes sapulces sēde, kurā notiek rektora vēlēšanas.
17. Rektors ir ievēlēts, ja par viņu nobalso vairāk nekā puse no visiem ViA Satversmes sapulces locekļiem.
18. Ja Satversmes sapulcē rektora vēlēšanās piedalās tikai viens pretendents un viņš balsojumā neiegūst nepieciešamo balsu skaitu, tiek izsludinātas jaunas rektora vēlēšanas, kurās šis pretendents vairs nepiedalās.
19. Ja Satversmes sapulcē rektora vēlēšanās piedalās divi pretendenti un neviens no viņiem balsojumā nav ieguvis nepieciešamo balsu skaitu, tajā pašā Satversmes sapulces sēdē notiek vēlēšanu otrā kārta, kurā piedalās viens pretendents, kurš balsojumā ieguvis visvairāk balsu, vai arī abi pretendenti, ja tie balsojumā ieguvuši vienādu balsu skaitu.
20. Ja Satversmes sapulcē rektora vēlēšanās piedalās trīs un vairāk pretendentu un neviens no viņiem balsojumā nav ieguvis nepieciešamo balsu skaitu, tajā pašā Satversmes sapulces sēdē notiek vēlēšanu otrā kārta, kurā piedalās divi pretendenti, kuri balsojumā ieguvuši visvairāk balsu, vai arī vairāki pretendenti, ja tie balsojumā ieguvuši vienādu balsu skaitu. Ja neviens no pretendentiem arī otrā kārtā balsojumā nav ieguvis nepieciešamo balsu skaitu, tajā pašā Satversmes sapulces sēdē notiek vēlēšanu trešā kārta, kurā piedalās viens pretendents, kurš balsojumā ieguvis visvairāk balsu, vai arī vairāki pretendenti, ja tie balsojumā ieguvuši vienādu balsu skaitu.
21. Ja neviens no ViA Padomes virzītajiem pretendentiem Nolikumā noteiktā kārtībā Satversmes sapulcē notikušajos balsojumos negūst balsu vairākumu, ViA Padome uz vēlēšanām virza vēl vienu no konkursa rezultātā izraudzītajiem rektora amata kandidātiem. Ja arī šis rektora amata kandidāts ViA Satversmes sapulcē negūst balsu vairākumu, ViA Padome sešu mēnešu laikā rīko jaunu atklātu starptautisku konkursu, lai izraudzītos nākamos ViA rektora amata kandidātus.
22. Rektoru ievēlē uz pieciem gadiem, un ne vairāk kā divas reizes.
23. Jaunievēlētais rektors stājas amatā pēc iepriekšējā rektora pilnvaru termiņa beigām.